Die Wikings het Waterford as 'n voortreflike ankerplek beskou en hier teen die middel van die 9de eeu 'n nedersetting gestig wat drie eeue lank as Nordiese seehawe bestaan het. Die versterkings, wat omstreeks 1000 ontstaan het, het gedeeltelik bewaar gebly. In die 12de eeu is die Skandinawiese nedersetting deur Anglo-Normandiese invallers verower. Waterford was gedurende die middeleeue die welvarendste stad in Ierland.